แบงก์กรุงเทพพร้อมเปิดศึกแข่งดอกเบี้ยเงินฝาก
แบงก์กรุงเทพมองการแข่งขันเงินฝากปัจจัยภาครัฐมีส่วน พร้อมสู้หากตลาดแข่งระดมสภาพคล่อง
11 มี.ค. 2556

แบงก์กรุงเทพมองการแข่งขันเงินฝากปัจจัยภาครัฐมีส่วน พร้อมสู้หากตลาดแข่งระดมสภาพคล่อง
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ยอมรับว่าการแข่งขันดอกเบี้ยเงินฝากที่เกิดขึ้นขณะนี้ ส่วนหนึ่งเกิดจากการลงทุนของภาครัฐ ซึ่งรัฐบาลก็มีโอกาสเป็นฝ่ายระดมทุน ทำให้การหาสภาพคล่องแข่งขันกันเข้มข้น แต่ภาพรวมสภาพคล่องในระบบขณะนี้ถือว่ายังเพียงพอ 
“ถ้าวันใดวันหนึ่งเริ่มเห็นสัญญาณการขยับตัวของสภาพคล่อง ธนาคารกรุงเทพก็พร้อมขยับด้วย” นายโฆสิต กล่าว
นายโฆสิต กล่าวว่า ขณะนี้สภาพคล่องของธนาคารสามารถรองรับลูกค้าขนาดใหญ่ได้ โดยไม่ติดเพดานการปล่อยกู้ของธนาคารแห่งประเทศไทย (ธปท.) ธนาคารไม่มีปัญหาในเรื่องนี้
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ปีนี้ภาคธุรกิจยังสามารถทำธุรกิจไปได้ดี เป็นปีที่เรียกได้ว่าซื้อง่ายขายคล่อง แม้ธุรกิจส่งออกจะประสบปัญหาเงินบาทแข็งค่า ทำให้รายได้ลดน้อยลง กำไรลดลง รวมทั้งการปรับขึ้นค่าแรง ซึ่งเป็นต้นทุนหนึ่งที่ธุรกิจต้องแบกรับในปีนี้ แต่ภาพรวมก็ยังไม่ถึงกับแย่
“มุมมองธุรกิจปีนี้ถือว่าโอเค แม้จะได้กำไรน้อยลงจากหลายปัจจัย แต่ลูกค้าธนาคารก็ระมัดระวัง ไม่ใช่อยู่ในช่วงสบายดีแล้วฟู่ฟ่า เพราะยังมีความไม่แน่นอนให้เห็นอยู่” นายสุวรรณ กล่าว
นายสุวรรณ กล่าวว่า สิ่งที่เป็นความไม่แน่นอน คือ ปัจจัยจากต่างประเทศทั้งสหรัฐและสหภาพยุโรป (อียู) สถานการณ์ขณะนี้แม้ทำท่าจะดีขึ้น แต่ปัญหาก็จะชะลอลง